РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/358-13

04. октобар 2013. године

Б е о г р а д

З А П И С Н И К

24. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 02. ОКТОБРА 2013. ГОДИНЕ

Седница је почела у 11, 10 часова.

Седницом је председавала Милица Дроњак, председница Одбора.

Седници су присуствовали чланови Одбора: Катица Вијук, Миланка Јевтовић Вукојичић, Љиљана Миладиновић, Мирјана Драгаш, Љиљана Лучић, Сања Чековић, Душица Морчев, Ранка Савић, Иван Бауер и Саша Дујовић, као и заменик члана Горица Гајић (Александар Пејчић).

Седници нису присуствовали чланови Одбора: Славица Савељић, Мирослав Маркићевић, Александар Радојевић и Јована Јоксимовић, као ни њихови заменици.

Седници је присуствовао и Зоран Милошевић, помоћник министра у Министарству рада, запошљавања и социјалне политике.

На предлог председнице Одбора, усвојен је следећи

Д н е в н и р е д:

1. Разматрање Предлога закона о потврђивању Споразума између Републике Србије и Великог Војводства Луксембург о социјалној сигурности
2. Разматрање представки и предлога грађана

3. Разно.

Пре преласка на разматрање утврђеног дневног реда, усвојен је без примедби записник 23. седнице Одбора, одржане 09. јула 2013. године.

Прва тачка дневног реда **– Разматрање Предлога закона о потврђивању Споразума између Републике Србије и Великог Војводства Луксембург о социјалној сигурности**

У уводним напоменама поводом ове тачке дневног редаЗоран Милошевић, помоћник министра, напоменуо је да у области социјалног осигурања са Луксембургом већ имамо споразум из 2003. године. Међутим, имајући у виду промене које су у међувремену настале у обема државама, као и потребу даљег развијања и учвршћивања односа у области социјалне сигурности, оцењено је као сврсисходно и обострано корисно да се приступи преговорима ради закључивања новог споразума. Овај споразум регулише: остваривање права из пензијског и инвалидског осигурања, давања за случај болести и материнства, осигурање за случај повреде на раду и професионалне болести, осигурање за случај незапослености и дечијег додатка. Све наведено подразумева да је Споразум комплетан, за разлику од неких претходно усвојених, у којима је здравствено осигурање било изузето, услед превеликих разлика у системима. Милошевић је рекао да усаглашени споразум садржи решења која су усклађена са променама у националним законодавствима обе државе, као и најновије европске стандарде у овој области, који осигураницима и корисницима права омогућавају највишу заштиту. Навео је стандардна решења заступљена у одредбама овог споразума: једнак третман држављана држава уговорница у области социјалног осигурања, што подразумева да се на исти начин као са својим држављанима, поступа са држављанима друге државе уговорнице; непосредна исплата стечених давања кориснику који је остварио права на давања у месту пребивалишта; могућност да кад неко оствари права у Луксембургу, та права користи у Србији, с тим што увек постоји изузетак, у складу са могућностима које пружа буџет сваке земље, међутим, основна права не могу бити ускраћена; период сабирања осигурања навршен у обема државама уговорницама, ради остваривања права на пензију и на новчану накнаду – то је један од најважнијих елемената овог споразума, који омогућава остваривање права на сразмерну пензију; коришћење здравствене заштите за лица која имају пребивалиште или боравиште на територији друге државе (пензионери, туристи, дипломате итд.); принцип осигурања који омогућава да терет осигурања сноси она држава у којој је осигурање и остварено. Истакао је да је Споразум у јуну потписан у Луксембургу, а тренутно је и код њих у процедури. Следи размена ратификационих инструмената, а Споразум ступа на снагу првог дана другог месеца након поменуте размене.

Одбор је већином гласова (10 за, двоје није гласало) одлучио да предложи Народној скупштини да прихвати Предлог закона о потврђивању Споразума између Републике Србије и Великог Војводства Луксембург о социјалној сигурности.

За известиоца Одбора на седници Народне скупштине, одређена је Милица Дроњак, председница Одбора.

Друга тачка дневног реда **– Разматрање представки и предлога грађана**

Мирјана Драгаш, члан радне групе за представке и предлоге грађана, рекла је да је радна група на састанку одржаном претходног дана, размотрила приспеле представке. Нагласила је да нема заосталих предмета из ранијег периода. Најпре је прочитала ко су подносиоци представки о којима је на састанку било речи: Самостални синдикат и Синдикат „Независност“ МК „Рудник“ АД Горњи Милановац у реструктурирању, Удружење војних бескућника Србије, Милица Марић из Београда, Ружица Живковић из Костолца и Миливоје Влаховић, а две представке које су пристигле електронском поштом, Одбору су упутили Радоје Радојевић из Рипња и Наташа Шевић из Београда. Затим је за сваку представку понаособ, изнела предлог радне групе ком органу је неопходно упутити представку, у циљу пружања помоћи подносиоцу исте, у оквиру свог делокруга рада.

У дискусији су учествовали: Ранка Савић, Сања Чековић, Мирјана Драгаш, Милица Дроњак и Зоран Милошевић.

Ранка Савић је у вези са представком Милице Марић, која се односи на проблем у исплати накнаде за породиљско боловање, истакла да се ово често дешава у пракси. Рекла је да је тим поводом од Министарства рада, запошљавања и социјалне политике затражила тумачење – шта се с овим исплатама дешава кад је предузеће у блокади. Наиме, у тумачењу стоји да предузеће има право на отварање посебног рачуна, који ће служити само за уплате новчаних средстава по основу исплата накнада за породиљско боловање и који нема могућност блокаде. Замолила је присутног представника Министарства да пружи додатно објашњење о овом питању, међутим, с обзиром на то ова област није у ресору помоћника министра Зорана Милошевића, обећао је да ће Министарство у што краћем року доставити писано обавештење.

Сања Чековић је истакла да поменуто отварање посебног рачуна за ову намену, у предузећу које је у блокади, представља само део решења. Међутим, сматра да се суштински проблем огледа у томе што закон послодавца обавезује да породиљи исплати зараду, а тек након исплате, он подноси потребну документацију, како би тај износ био рефундиран. Поставља се питање на који начин надокнаду породиљи исплаћује послодавац предузећа које је у блокади. Стога сматра да би требало послодавца обавезати да уреди документацију и обрачуна лични доходак, затим да јединицу локалне самоуправе обавести да је предузеће у блокади, уз потврду банке, на основу чега би средства била рефундирана. У супротном, сматра да ће се доћи у ситуацију да породиље уопште неће примати накнаду, докле год је блокада предузећа у току, док би на начин који је предложила, накнаде редовно биле исплаћиване.

Мирјана Драгаш је поводом претходне сугестије рекла да је управо идеја радне групе да се од Министарства затражи одговор да ли су донета подзаконска акта која регулишу ово питање и која би могла да дају тумачење како поступити у овој ситуацији. Сложила се да ово није усамљен случај и да се у оваквој ситуацији вероватно налази већи број породиља. У складу са тим би ово питање требало системски решити.

Милица Дроњак је изразила мишљење да би требало најпре сачекати одговор Министарства у вези с овом представком, са чиме су се сложили и чланови Одбора.

Зоран Милошевић се јавио за реч поводом представке Миливоја Влаховића, која се односи на немогућност остваривања права на месечну новчану накнаду (посебан додатак), након рехабилитације. Указао је на то да је проблем о ком је у представци реч, препознат још у време доношења Закона о рехабилитацији. Тада су из Министарства рада отишле примедбе о томе какви ће се проблеми јавити, као и сугестије шта би требало исправити, међутим, ниједна није уважена. Стога у Закону стоји само да ће Републички фонд ПИО вршити исплату и у ком износу, а није речено ко ће стаж утврдити и са чим ће се он усклђивати. У складу са наведеним, изразио је мишљење да је Закон неспроводљив и рекао да је представка о којој је реч предмет који би требало упутити Министарству правде.

Сања Чековић је поводом исте представке скренула пажњу на то да је суд био обавезан, приликом доношења пресуде, да вештачењем утврди износ. Овако, без финансијске вредности, судска пресуда је недовршена.

Мирјана Драгаш је рекла да је радна група у предлогу одговора на ову представку, истакла да су решења судова непотпуна, јер није уређен начин обрачуна посебног додатка, па се решења не могу ни спроводити.

Одбор је једногласно (12 гласова за) прихватио предлог одговора радне групе на представке, уз допуну о којој је било речи током дискусије.

Трећа тачка дневног реда **– Разно**

Саша Дујовић је изнео проблем „тихе ревизије“ и обустављања исплата корисницима борачко-инвалидске заштите, које мимо прописа спроводи Сектор за борачко-инвалидску заштиту Министарства рада, запошљавања и социјалне политике. Ово износи на основу обраћања војних инвалида и чланова породица палих бораца, који се жале да остају без примања и решења о личним или породичним инвалиднинама. Истакао је да су услед непостојања правног основа, решења која им се издају лако оборива на суду и да им се накнадно издају решења за исплату накнада, али да проблем представља то што они у међувремену, док читава процедура траје, остају без основних средстава за живот. Стога је од Министарства рада затражио информацију о томе на који начин ће ова ситуација бити решена.

Председница Одбора је најавила обележавање 17. октобра, Светског дана борбе против сиромаштва одржaвањем заједничке седнице са Одбором за права детета, имајући у виду то да је област сиромаштва у надлежности овог одбора, а да сиромаштво у великој мери погађа управо децу и самохране родитеље. Рекла је да су с овом идејом упознати и председник Одбора за права детета и чланови тог одбора.

Седница је завршена у 11, 55 часова.

СЕКРЕТАР ПРЕДСЕДНИЦА

Жужана Сич Леви Милица Дроњак